የእስራኤሉ ጠቅላይ ሚኒስትር ኢትዮጵያን ያካተቱበት የአፍሪካ ጉብኝታቸውን ዛሬ ይጀምራሉ
-እስራኤሉ ጠቅላይ ሚኒስትር ኢትዮጵያን ጨምሮ በአራት የአፍሪካ ሀገሮች የሚያደርጉትን ጉብኝት ዛሬ ይጀምራሉ።ጠቅላይ ሚኒስትር ቤኒያሚን ኔታንያሁ በምስራቅ አፍሪካ የሚያደርጉትን ጉብኝት የሚጀምሩት በኡጋንዳ ኢንቴቤ ነው።ኬንያ፣ ኢትዮጵያና ሩዋንዳም በቀጣይነት የሚጎበኟቸው ሀገራት ናቸው።የጠቅላይ ሚኒስትሩ ጉብኝት አገሪቱ ከምስራቅ አፍሪካ አገራት ጋር ያላትን ኢኮኖሚያዊና ዲፕሎማሲያዊ ግንኙነት ይበልጥ ለማጠናከር ያለመ መሆኑ ተገልጿል።በጉብኝታቸው እስራኤላዊያን ባለሃብቶችና የንግድ ማህበረሰብ አባላት አብረዋቸው ይጓዛሉ።ከ30 ዓመታት በኋላ አንድ የእስራኤል ጠቅላይ ሚኒስትር ከሰሃራ በታች ያሉ የአፍሪካ አገራትን ሲጎበኝ ኔታንያሁ የመጀመርያ ናቸው።ኢትዮጵያና እስራኤል ከንግስት ሳባ ጊዜ የሚጀምር የረጅም ጊዜ ታሪካዊ ግንኙነት እንዳላቸው ይነገራል።በአሁኑ ወቅት እስራኤል በባህል፣ በትምህርትና በሳይንስ ዘርፎች ከኢትዮጵያ ጋር በትብብር ለመስራት ከስምምነት ደርሳለች።በተጨማሪም በግብርና እና ተያያዥ መስኮችም የኢትዮጵያ ባለሙያዎች አጫጭር ስልጠናዎችን ከእስራኤል አለምአቀፍ የልማት ትብብረ ኤጀንሲ እንዲያገኙ መደረጉን በኢትዮጵያ የእስራኤል አምባሳደር በላይነሽ ዘቫዲያ ተናግረዋል።ኔታንያሁ በኢትዮጵያ የሚያደርጉት ይፋዊ የስራ ጉብኝት የሁለቱን ሀገራት የሁለትዮሽ ትብብር ወደ ላቀ ምዕራፍ የሚያሸጋግረው እንደሚሆንም አምባሳደሯ ነው የጠቆሙት።(ኤፍቢሲ) 